กรรมการสิทธิฯจี้ภาคธุรกิจมีจิตสำนึก
นพ.นิรันดร์ ชี้ ปัญหามาบตาพุดให้บทเรียนสังคมหลายอย่าง จี้ภาคธุรกิจมีจิตสำนึก
6 ก.พ. 2553

นพ.นิรันดร์ ชี้ ปัญหามาบตาพุดให้บทเรียนสังคมหลายอย่าง จี้ภาคธุรกิจมีจิตสำนึก
นพ.นิรันดร์ พิทักษ์วัชระ คณะกรรมการสิทธิมนุษยชนแห่งชาติ กล่าวในบรรยายพิเศษ เรื่อง "สิทธิชุมชนกับความเข้มแข็งของสังคมไทย" ว่า กรณีปัญหามาบตาพุด ให้บทเรียนต่อสังคมหลายอย่าง เช่น แสดงให้เห็นว่าการเมืองภาคประชาชนที่ลุกขึ้นมาร่วมกันต่อสู้ เพื่อจะทำให้เกิดความสุขในชุมชนแบบยั่งยืน โดยวิถีทางในระบอบประชาธิปไตย ตามรัฐธรรมนูญ มาตรา 67 วรรคสอง ซึ่งทำให้เห็นว่าพลังประชาชนที่จะทำให้เกิดความสมดุลในเรื่องของการพัฒนาเศรษฐกิจระหว่างเศรษฐกิจการลงทุนกับเศรษฐกิจวัฒนธรรมชุมชน แต่ไม่ได้หมายความว่าต่อต้านธุรกิจอุตสาหกรรม แต่ต้องการธุรกิจอุตสาหกรรมที่รับผิดชอบและมีจิตสำนึกต่อสังคม ในการที่จะทำให้เกิดระบบธรรมาภิบาล ที่จะไม่ทำร้ายสิ่งแวดล้อม ชีวิตและชุมชน
"กรณีคดีมาบตาพุด ยังไม่เป็นคำตอบที่จะทำให้เกิดชุมชนมาบตาพุด ที่มีความสุขและความเข้มแข็ง คำตอบนั้นจะต้องเกิดจากภาคประชาชน ในชุมชนท้องถิ่นมาบตาพุด ต้องเข้าสู่ขบวนการ ร่วมคิด ร่วมทำ และร่วมสร้าง คือการมีส่วนร่วมของภาคประชาชน" นพ.นิรันดร์กล่าว